Korvpallis ja kogu spordis on lõpusekundite kaotused kõige valusamad. Eile sai seda oma nahal tunda Tartu Ülikooli korvpallimeeskond, kui FIBA Europe Cupi avakohtumises jäädi 77:78 alla Austria meistrile Oberwartile.
Dominykas Milka viis Tartu 26 sekundit enne lõppu ühe punktiga juhtima, aga viimane sõna jäi külalistele. Oberwarti väle mängujuht Derek Jackson ootas, kuni tabloole oli jäänud kuus sekundit, murdis siis korvi alla ja meelitas Janar Taltsilt osavalt vea välja. Ameeriklane realiseeris külmavereliselt ka vabavisked ja Tartu kolme sekundiga enam viskele ei jõudnud.
«26 sekundi jooksul oli meil võimalus teha kaks viga, nii et vastane vabaviskeid ei saaks. Tegime need võib-olla liiga kiiresti ära. Aga olgu, midagi veel katki polnud. Panin viimaseks rünnakuks väikese koosseisu, vastased samuti. Kõik pidid kaitses vahetama, ja kui nende mängujuht oleks raske viske üle Janari ära pannud, siis las nii olla. Aga ta läks korvi alla ja võttis vea välja. Meie poolt halb lõpp,» võttis Tartu peatreener Gert Kullamäe otsustavad hetked kokku.
Kehvad algused
«Lõpus oli puhas minu viga. Vastane tegi päris osavalt ja mul ei jäänud muud midagi üle, kui talle otsa kukkuda,» meenutas Tartu resultatiivseimana 18 punkti toonud Talts.
Kullamäe leidis, et suure südamega mänginud Oberwart vääris võitu. «Nigel lõpp iseloomustas kogu mängu. Kordagi ei tekkinud tunnet, et domineerime. Võtmed olid ikkagi nende käes. Juhtus nii, et kõik oli seekord meie vastu,» tõdes ta. Põlvevigastusega hädas Venky Joisi ja eelmisel nädalal meeskonnaga liitunud Forrest Robinsoni Kullamäe ei kasutanud. Esimene tunnistas ise, et platsile minek pole kõige parem mõte, ja teist ei usaldanud omakorda treener.
Nagu sel hooajal juba tavaks saanud, oli Tartul raskusi poolaegade algustega. Kõigepealt jäädi taha 4:17 ja korralik vahespurt lasti Oberwartil teha ka teise vaatuse esimestel minutitel. «Kahjuks kukub nii välja, et meie algused ei suju. Me ei tee meelega niimoodi, aga lihtsad eksimused tulevad sisse. Näiteks kommunikatsioonivead. Ka seekord ajasid vastased meid vahelduva kaitseformatsiooniga segadusse,» rääkis Talts.
Eilne kaotus ei pruukinud Tartu edasipääsušansse tegelikult kuigi palju mõjutada, sest ka ühepunktiline võit poleks edasiseks kindlustunnet pakkunud. Et grupi kolmas liige, taas Prantsusmaa tippu pürgiv Pau-Orthez on ilmselgelt selles seltskonnas favoriit, tuleb tartlastel lihtsalt Oberwarti kahe mängu kokkuvõttes edestada. Kui Tartu suudab võõrsil Austria meeskonnast kahe punktiga üle olla, siis on asi korras. Muidugi tuleb eeldada, et Oberwart ei suuda Pau-Orthezi võita.
TLÜ/Kalev reisib Rumeeniasse
Täna alustab Europe Cupi mänge mullu Eestimeistrivõistlustel neljandaks tulnud TLÜ/Kalev. Sarnaselt Tartuga on ka pealinna klubil kolmene alagrupp. Esmalt sõidetakse külla Rumeenia hõbedameeskonnale Targu Muresile ja siis vanale tuttavale Prienaile Leedust.
TLÜ/Kalev on tänavust hooaega alustanud kaotuste lainel, palju paremini pole läinud ka tänasel vastasel. Targu Mures on nelja vooru järel Rumeenia liigas ühe võidu ja kolme kaotusega üheksandal kohal. Teiste seas on klubi nimekirjas ka kunagine lätlaste suurlootus Ernests Kalve.
FIBA Europe Cup
Tartu Ülikool – Oberwart 77:78 (38:43)
Tartu: Talts 18, Jõesaar 15, Milka 12, Thomas 11, Sokk 8, Jõesaar 7, Tamm 6.
Oberwart: Kuakumensah 19, McNealy 17, Cumberbatch 16, Jackson 11, 11 rs, Blaževic 7, Traylor 5, Kaferle 3.